Lea Wermelin (S), 2025-05-13:
Det er det nemlig, og jeg har glædet mig til den her del af sundhedsreformen.
Det er noget af det mest fundamentale i vores velfærdssamfund, altså trygheden i at vide, at vi kan få hjælp, hvis vi selv eller vores nærmeste bliver syge, at der er en læge tæt på, som kender os, og som kender vores sygdomshistorie, og at man også kan få den specialiserede hjælp, man har brug for.
Så det, at vi med sundhedsreformen – med den brede opbakning, som vi i debatten førhen også lige har hørt at der er til det – nu kommer til at give det store løft til vores sundhedsvæsen i de kommende år,
er meget vigtigt, og det har været afgørende for os i Socialdemokratiet, at vi sikrer en mere lige adgang til læger på tværs af Danmark.
Udfordringen har vi talt om i mange år.
Vi har kort sagt færre læger i de dele af Danmark, hvor folk er mest syge, og det er skævt.
Det skaber ulighed i adgangen til sundhed, og jo længere vi kommer fra de store byer, jo færre læger er der.
Til gengæld er der flere ældre borgere, og dermed jo også alt andet lige flere med f.eks. kroniske sygdomme, der kræver behandling.
Den udfordring bliver kun større i de kommende år.
Flere ældre læger går også på pension i landdistrikterne, og samtidig kan vi se, at de ældres andel af befolkningen vokser.
Så hvis ikke vi gør noget, risikerer vi, at Danmark bliver endnu mere skævt.
En del af løsningen er selvfølgelig, at vi uddanner flere læger.
Vi har sat som et mål, at der skal være 5.000 læger i det almenmedicinske tilbud i 2035, altså allerede om 10 år, og det er et stort løft i forhold til i dag.
Men det hjælper jo ikke meget på Lolland og i Nordjylland, hvis de nye læger vælger at slå sig ned tæt på de store byer.
Derfor skal de mange flere læger også ledsages af en styrket national fordeling.
Det er samtidig vigtigt at huske, at fordelingen af læger går hånd i hånd med, at vi uddanner mange flere, og derfor vil langt de fleste områder i Danmark opleve at få flere læger.
Når vi skruer op for antallet af nye læger, så er det også helt rimeligt, at vi har en bedre styring med, at de kommer derhen, hvor der er mest brug for dem.
Med dagens lovforslag tager vi altså hul på det arbejde.
Helt konkret giver vi i dag ministeren bemyndigelse til at fastsætte de nærmere regler om og indholdet af den nationale model for en fordeling og styring af læegkapaciteter i det almenmedicinske tilbud.
Det skal ske på grundlag af befolkningens behandlingsbehov inden for et afgrænset geografisk område, og den konkrete planlægning og udmøntning skal ske i vores regioner, eksempelvis ved at fastlægge loftet over antallet af patienter, som en klinik som minimum skal have tilknyttet, før klinikken får ret til at lukke for tilgangen af yderligere patienter, så lægen får mere tid til den enkelte behandlingskrævende patient.
Det bliver også muligt for regionerne både i år og næste år at give et midlertidigt tillæg til læger med mange behandlingskrævende patienter, og fra 2027, hvor hele sundhedsreformen kører, er det jo så planen, at den nye honorarstruktur skal træde i kraft, som særlig tilgodeser de læger med mange behandlingskrævende patienter.
Et andet element i forslaget handler også om at begrænse antallet af ydernumre, som én læge kan eje, fra de i dag seks ydernumre til tre ydernumre, fordi vi ikke ønsker, at sundhedskoncerner skal overtage kontrollen med netop ydernumre, som vi har set eksempler på tidliger.
Derfor laver vi den her begrænsning.
Det skal ikke være bureaukratiske regler, der står i vejen for, at patienter kan få en læge tæt på, så vi giver kort sagt regionerne mange flere værktøjer i kassen, når det kommer til at sikre en lægedækning i hele landet.
Lighed i sundhed er som sagt en af de mest grundlæggende værdier for os i Danmark, og jeg vil også sige, at jeg som bornholmer har set eksempler på, hvordan det hjælper med et samarbejde på tværs – det kunne være et hospital på Bornholm, som har et samarbejde med Bispebjerg Hospital – og hvordan det i virkeligheden kan give en synergi med et godt samarbejde på tværs.
Så med dagens aftale tager vi altså et vigtigt og et stort skridt – det er måske også større, end jeg kan huske vi har gjort det længe – i forhold til at sikre alle danskere adgang til en læge tæt på.
Så er glad for og stolt over det skridt fremad, som vi i fællesskab tager i dag.
Tak for ordet.